ยอดขายประกันผ่านแบงก์แซงหน้าตัวแทน
ยอดขายผ่านธนาคารกรุงไทยเบียดช่องทางตัวแทนดันเบี้ย แอกซ่า ประกันชีวิต พุ่ง
24 ส.ค. 2554

ยอดขายผ่านธนาคารกรุงไทยเบียดช่องทางตัวแทนดันเบี้ย แอกซ่า ประกันชีวิต พุ่ง
นายไมค์ แพล็กซ์ตัน ประธานกรรมการบริหาร บริษัท กรุงไทยแอกซ่า ประกันชีวิต เปิดเผยว่า ในปีนี้คาดว่าช่องทางขายผ่านธนาคารกรุงไทย หรือแบงก์แอสชัวรันส์ จะยังคงมีสัดส่วนอยู่ที่ 51% เหมือนกับในช่วงครึ่งปีแรก ส่วนช่องทางขายผ่านตัวแทนอยู่ที่ 43% และช่องทางอื่นๆ 6% โดยในช่วงครึ่งปีแรกบริษัทมีเบี้ยรับปีแรกอยู่ที่ 3,111 ล้านบาท เพิ่มขึ้น 3% เมื่อเทียบกับงวดเดียวกันของปีก่อนที่ได้ 3,022 ล้านบาท 
ขณะที่มีเบี้ยรับรวมอยู่ที่ 9,600 ล้านบาท เพิ่มขึ้น 17% เมื่อเทียบกับงวดเดียวกันของปีก่อนที่ได้ 8,200 ล้านบาท และมีกำไรสุทธิ 793 ล้านบาท เพิ่มขึ้น 46% เมื่อเทียบกับงวดเดียวกันของปีก่อนที่ได้ 544 ล้านบาท
“ตลาดประกันชีวิตในไทยตอนนี้ก็เหมือนกับตลาดอื่นของโลก ที่ไม่ได้ขึ้นกับช่องทางขายเพียงช่องทางเดียว และตอนนี้ลูกค้าก็เข้ามาหาประกันมากขึ้น โดยเฉพาะช่องทางของแบงก์ที่มีคนขายสามารถเสนอสินค้าได้ตรงกับลูกค้าได้ง่ายขึ้น” นายแพล็กซ์ตัน กล่าว
อย่างไรก็ตาม ตามแผนแล้วบริษัทจะพยายามทำให้สัดส่วนเบี้ยจากช่องทางแบงก์แอสชัวรันส์กับช่องทางตัวแทนมีสัดส่วนใกล้เคียงกันให้ได้ โดยผลักดันยอดขายจากตัวแทนให้เพิ่มขึ้น ซึ่งในช่วง 4 ปีที่ผ่านมา ช่องทางตัวแทนก็มีอัตราเติบโตเฉลี่ยอยู่ที่ 22% 
นายแพล็กซ์ตัน กล่าวว่า ในช่วงครึ่งปีหลังนี้ บริษัทมีแผนออกแบบประกันสุขภาพตัวใหม่ ให้ความคุ้มครองสำหรับผู้ป่วยนอกเกี่ยวกับโรคร้ายแรงโดยเฉพาะ รวมถึงแบบประกันที่ให้ความคุ้มครองระยะยาวที่มีการรับประกันผลตอบแทน ซึ่งคาดว่าจะได้รับความนิยมจากลูกค้ามากขึ้น 
นายเดวิด โครูนิช ประธานเจ้าหน้าที่บริหารฝ่ายการเงิน บริษัท กรุงไทย–แอกซ่า ประกันชีวิต กล่าวว่า การลงทุนของบริษัท 4.3 หมื่นล้านบาทในช่วงครึ่งปีหลังนี้ จะยังเน้นการลงทุนพันธบัตรรัฐบาล 64% หุ้นกู้เอกชน 14% หุ้นทุน 10% และอื่น 12%